
	Endring av kalkulatorreglementet


Forslag til vedtak:

”Det foreslåtte kalkulatorreglement vedtas.”

Notat:

Etter forespørsler om kalkulatorbruk fra studenter, har Program for allmennfag meldt behov for en endring i kalkulatorreglementet. Problemet ligger i at noen kalkulatorer som er tillatt som type 2 i dag, er blitt svært avanserte og har mye nedlastbar programvare. De kan faktisk regne oppgavene steg for steg for studentene. Kalkulator er et godt og nyttig hjelpemiddel både i undervisning og ved eksamen, men vi må sørge for at våre regler sikrer en ordning som både er rettferdig og oppfattes som rettferdig av studentene. Samtidig må vi kunne stille faglige krav til studentene ut over det å bare kunne lære seg å bruke en kalkulator. Vi ønsker muligheten for en mer avansert kalkulator enn HP30S, men en del av kalkulatorene av dagens type 2, som for eksempel TI89 og ClassPad, har nå uønskede muligheter. Grafisk display er kjekt å kunne benytte i en del fag, så vi ønsker denne muligheten. 

Det er ønskelig og naturlig at studentene på Ingeniørutdanningen kan benytte kalkulator fra videregående skole, forkurs eller realfagskurs. Forkurset følger allerede kalkulatorreglene for videregående skole og vi foreslår å innføre et fjerde alternativ på ingeniørutdanningen som er i samsvar med dette. For å unngå å blande med de tidligere betegnelsene foreslår vi å benytte bokstaver om de forskjellige typer, slik at vi får 4 typer; A, B, C og D. 
Alternativ D skal beholdes det i to år, av hensyn til studenter som allerede har kjøpt en kalkulator av denne typen. For 2007-08 tenker vi bare å bruke alternativ D i 2. og 3. klasse, og for 2008-09 bare i tredje.

For å få en enkel praktisering av reglementet vil vi lage en liste over hvilke kalkulatorer som er tillatt under type C. Denne lista gjøres kjent for studentene på forhånd. For de fleste fag vil det være tilstrekkelig med kalkulator av type B.

Det foreslås følgende kalkulatorreglement fra høsten 2007:

6)
 Regler for bruk av kalkulator ved eksamen 

Ved eksamen finnes det fire mulige varianter for kalkulatorbruk: 

A:
 Ingen kalkulator 

B: 
HP30S, ingen andre. Denne fåes kjøpt for kr. 100,- ved biblioteket i Retorten

C:
Kalkulatorer tillatt i videregående skole. Dette betyr at i tillegg til


begrensingene som er angitt for Hovedtype D, er det heller ikke tillatt med


kalkulatorer som kan regne symbolsk. De mest avanserte kalkulatorene som


tillates er derfor TI-86 og CFX-9950GB 

D:
Alle typer kalkulator tillatt, med følgende krav: 


-Skal ikke kunne kommunisere med andre enheter. 


-Tillates ikke tilkoblet strømnett. 


-Skal ikke støye. 


-Skal ikke ha annet utlesingsutstyr enn display. 


-Skal kun utgjøre en - 1 - gjenstand. 


-Skal kun ha lommeformat. 

Kalkulatorer som tillates brukt skal for ethvert fag være angitt i Studiehåndboken og på eksamensoppgaven. Type D skal utgå etter studieåret 2008-09.
Brudd på noen av punktene i dette reglementet vil bli betraktet som fusk eller forsøk på fusk og vil bli behandlet i samsvar med eksamensforskriften. 
